व्लादिवोस्टोक. आठवीं सीड सौरभ वर्मा और गैर वरीय मिथुन मंजूनाथ ने अपने-अपने मुकाबले जीतकर रूस ओपन बैडमिंटन टूर्नामेंट में सिंगल्स कैटेगरी के सेमीफाइनल में प्रवेश कर लिया। पांचवीं सीड शुभंकर डे को हार का सामना करना पड़ा। सौरभ ने तीसरी वरीयता प्राप्त इजरायल के मिशा जिल्बरमैन को 36 मिनट में 21-14, 21-16 से हराकर सेमीफाइनल में जगह बनाई। अब उनके सामने हमवतन मंजूनाथ की चुनौती होगी। दो भारतीय खिलाड़ियों के बीच सेमीफाइनल से तय है कि एक भारतीय खिलाड़ी खिताबी मुकाबले में उतरेगा। मंजूनाथ ने मलेशिया के सतीशथरन रामचंद्रन को 35 मिनट में 21-18, 21-12 से हराया था। इस बीच शुभंकर को दूसरी सीड रूस के व्लादिमीर माल्कोव ने 48 मिनट में 22-20, 21-15 से हरा दिया।